**Ad Astra: a magány végtelen űrje**

**PÉTER ZSOMBOR**

**Az idei kétségtelenül Brad Pitt éve. Az 55 éves színész először Quentin Tarantino**[***Volt egyszer egy... Hollywood***](https://www.origo.hu/filmklub/20190818-volt-egyszer-egy-hollywood-tarantino-osszegzo-filmje.html)**-jában bizonyította, még mindig képes új arcát mutatni, hogy aztán James Gray sci-fi drámájában újfent teljesen más kaliberű karaktert formáljon meg. Az *Ad Astra - Út a csillagokba* azonban nem csak egy kiváló Pitt alakítást ad.**



Roy McBride (Brad Pitt) asztronauta, akit megbíznak, hogy elvállaljon egy veszélyes küldetést. A feladata kideríteni, miért tűnt el az apja 30 évvel ezelőtt egy űrbéli expedíció során. Hősünk nekivág az útnak a végtelenbe, hogy felfedje a titkokat.

James Gray (*A bűn állomásai*, *Az éjszaka urai*, *Idegen földön*) új filmjében nem árul zsákbamacskát, nem vesztegeti az idejét felvezetéssel és karakterépítéssel. Hagyja, hogy a cselekmény szülje a konfliktust, illetve a főhős jellemét is ezúton formálja. Kevés esetben képes működni ez a formula, de az *Ad Astrá*-nak kifejezetten jól áll.



Az elképesztően látványos és intenzív nyitány után Roy szembesül a ténnyel, hogy apja talán még mindig él. Ez motiválja, de nem azért mert annyira felvillanyozónak találja az utazást és keresést, sokkal inkább **felelősségre kívánja vonni a szülőt, hogy miért hagyta magára annyi évvel ezelőtt.** Ez az alaptézis rányomja bélyegét a komplett műre, ami sokaknak nem lesz ínyére.

**Az Ad Astra ugyanis a magány letargikus tanmeséje.**

**A főhősnek kvázi nincsenek emberi kapcsolatai, ez a fajta elszigetelődés pedig visszavezethető az apjával való kapcsolatára, illetve annak hiányára.** Roy folyamatosan küzd az érzéseivel, elfolytja őket, ridegséget és profizmust sugározva. Belső monológjai, provát narrációja mégis segít abban, hogy megértsük, mi is zajlik valójában a főhős lelkében. Az érzelemmentesség egyfajta védekező mechanizmus, szemellenzőt biztosítva a tényleges problémák elől. **Mindenkinek szüksége van magányra, ellenben nem hiába létezik „az ember, társas lény" közhely.**

Apropó közhelyek. A már említett narráció sajnos sokszor hallott, elcsépelt elemekből építkezik, kirántva a nézőt az egyébként kiváló atmoszférából. Roy belső monológjai kétségtelenül tartalmaznak érdekes és tanulságos gondolatcsírákat, de az esetek többségében megelégszenek egy izzadtságszagú, nagy igazságot tartalmazó félmondattal. Az *Ad Astra* sci-fi vonala is hagy némi kívánnivalót maga után.



Tudományos vonalon számos helyen bele lehet kötni, logikailag szintén hajlamos összeszedetlen lenni, illetve a legtöbb mellékszereplő teljesen funkciótlan. A Hold vagy a Mars kolonizációjából is csak morzsákat kapunk, holott kifejezetten érdekes témákat vetítenek elő az itt zajló szegmensek. Érthető, hogy **az alkotók a belső vívódásra fókuszálnak**, de ahhoz, hogy ez indokolt legyen, érkeznie kéne egy érzelmi katarzisnak, ami jelen esetben nem történik meg. Ennek ellenére **a végső üzenet működik és a maga módján eléri célját.**

Gray alkotása érdekes hibrid. Felfedezhető benne a *Csillagok között* vagy *Az első ember* hatása, mégis sokkal melankolikusabb, már-már depressziósan nyomasztóbb náluk. **Az ember gyarlósága, a magány filozófiája köré épül, Brad Pitt parádés előadásában.** Kár, hogy egy kicsit mélyebb érzelmi tónussal és kevesebb közhellyel felérhetett volna a fent említett címekhez, de így is **emlékezetes (belső) utazásban részesíti a nézőt.**

